Súkkulaðið sem innkallað var í Danmörku . Nói Síríus Danski verslunarrisinn Coop hefur innkallað súkkulaði frá íslensku sælgætisverksmiðjunni Nóa Síríusi vegna hættu á að plast hafi borist í súkkulaðiplötur . Í frétt DR um málið segir að súkkulaðið sé framleitt á „ eldfjallaeyjunni “ en selt um alla Danmörku í verslunum Irma , sem heyra undir Coop . Viðskiptavinum sem kunna að hafa keypt umrætt súkkulaði frá Nóa Siríusi , 100 gramma mjólkursúkkulaðiplötu með íslensku sjávarsalti og karamellu , er bent á að hægt sé að skila því í allar Irma-verslanir og fá endurgreitt . Þá beinir danska matvælastofnunin því til neytenda að borða ekki súkkulaðið þar sem ekki sé hægt að útiloka að blátt plast hafi borist í það við framleiðslu á Íslandi . „ Plastið sem kann að hafa farið í súkkulaðið er ýmist blátt eða bleikt að lit og ætti því að vera sjáanlegt neytendum þegar varan er opnuð . Tekið skal fram að umræddur vélbúnaður hefur verið lagfærður og því um einangrað tilvik að ræða , “ sagði í tilkynningu Nóa Síríusar á föstudag . Vegna bilunar í vélbúnaði hefur Nói Síríus ákveðið að innkalla þrjú vörunúmer því ekki er hægt að útiloka að plast hafi borist í súkkulaðiplötur .